РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/98-14

29. мај 2014. године

Београд

ЗАПИСНИК

ЧЕТВРТЕ СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 29. МАЈА 2014. ГОДИНЕ

Седница је почела у 10,45 часова.

Седницом је председаваo Верољуб Арсић, председник Одбора.

Поред председника, седници су присуствовали чланови Одбора: Милош Тошанић, Дражен Јарић, Драгољуб Зиндовић, Оливера Пешић, Дејан Андрејевић, Дејан Раденковић и заменици чланова Одбора: Мирјана Марјановић, уместо члана Одбора Душице Николић и Зоран Бојанић, уместо члана Одбора Николе Јоловића.

Седници нису присуствовали чланови Одбора: Радмило Костић, Душица Николић, Никола Јоловић, Драган Ђилас, Момо Чолаковић, др Милорад Мијатовић, Војислав Вујић, Ђорђе Стојшић, Золтан Пек и Жика Гојковић.

Седници су присуствовали народни посланици, чланови Одбора за правосуђе, државну управу и локалну самоуправу: Петар Петровић, Владимир Ђукановић, др Александар Мартиновић, Тања Томашевић-Дамјановић, Мехо Омеровић, Дубравка Филиповски и Живан Ђуришић.

На позив председника Одбора, седници су присуствовали: проф. др Бранко Лубарда, председник Одбора Агенције за борбу против корупције; Татјана Бабић, директорка Агенције; Владан Јоксимовић, заменик директора Агенције и Јелена Јовановић, сарадница у Агенцији.

Председник Одбора је напоменуо да је било планирано да Одбор одржи седницу заједно са Одбором за правосуђе, државну управу и локалну самоуправу, међутим овај одбор није имао кворум.

На предлог председника, Одбор је једногласно (девет за) утврдио следећи

Д н е в н и р е д

1. Разматрање Извештаја о раду Агенције за борбу против корупције за 2013. годину, са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење.

Уводно излагање је поднела Татјана Бабић, директорка Агенције за борбу против корупције.

Она је подсетила на надлежности Агенције за борбу против корупције, превентивне, контролне и надзорне и то да: контролише извештаје о имовини и приходима функционера и финансирање политичких активности и политичких субјеката; решава о сукобу интереса и неспојивости јавних функција; поступа по представкама правних и физичких лица и штити узбуњиваче; врши надзор над спровођењем Националне стратегије за борбу против корупције у Републици Србији и Акционог плана за њено спровођење; о чему подноси извештај Народној скупштини, заједно са годишњим извештајем о раду Агенције; координира процес увођења и надзире спровођење планова интегритета у јавном сектору; анализира прописе на ризике од корупције и даје иницијативе за измене и допуне прописа ради отклањања коруптивних ризика; активно учествује у међународној срадњи у борби против корупције.

У 2013. години, Агенција је посебну пажњу посветила активностима на контроли располагања јавним средствима, отклањању сукоба интереса, контроли политичких активности и контроли имовине и прихода јавних функционера. У односу на претходну годину, знатно је повећан број нових предмета и покренуто је три пута више поступака по службеној дужности и прекршајних поступака због повреда Закона о Агенцији за борбу против корупције, које се тичу сукоба интереса, од чега је у девет случајева прекршајни суд донео првостепену одлуку у 2013. години. Препреке са којима се Агенција суочавала у раду су неусаглашеност законских прописа и недовољно ефикасна сарадња са другим органима.

Агенција је унапредила и успоставила добру срадњу са органима који су од значаја за њен рад и то са: надлежним тужилаштвима, посебно Одељењем за борбу против корупције Републичког јавног тужилаштва; прекршајним судовима; Управом за спречавање прања новца; Министарством унутрашњих послова; Пореском управом; Агенцијом за привредне регистре и Централним регистром, депоом и клирингом хатрија од вредности.

Истакла је да је Националном стратегијом предвиђено да се јасно дефинише поступак примене и праћења реализације препорука Агенције, као и да Агенција изради методологију за процену ризика од корупције у свим прописима, коју ће предлагачи закона бити обавезни да примене, док ће мишљење Агенције о примени методологије бити саставни део предлога закона. Поред тога, Агенција ће својим препорукама и подношењем иницијатива, у сарадњи са експертима Европске комисије, активно учествовати на усклађивању закона и других аката са Националном стратегијом за борбу против корупције у Републици Србији за период од 2013. до 2018. године.

Истакла је да је Агенција у 2012. години поднела захтеве Одељењу за буџетску инспекцију Министарства финансија и Управном инспекторату Министарства правде, за извршење ванредне контроле законитог и наменског трошења буџетских средстава и законитости у погледу радно-правних односа у Агенцији у претходном периоду. Агенција је извршила све препоруке и предузела мере дате у налазима инспекција, а налаз Одељења за буџетску инспекцију је проследила Јавном тужилаштву. Одбор Агенције је 28. маја 2014. године размотрио нови Правилник о запошљавању, којим је смањен број положаја и група, у складу са препоруком Одељења за буџетску инспекцију, тако да ће се мање средстава захватати из буџета Републике.

Петар Петровић, председник Одбора за правосуђе, државну управу и локалну самоуправу је изразио незадовољство што, због недостатка кворума, овај одбор не може да одржи ни своју, ни заједничку седницу два одбора по овој тачки дневног реда.

Одбор је, затим, на предлог председника Одбора, једногласно одлучио (девет за) да поднесе Народној скупштини следећи

ИЗВЕШТАЈ

Одбор за финансије, републички буџет и контролу трошења јавних средстава размотрио је, у складу са чланом 238. став 1. Пословника Народне скупштине, Извештај о раду Агенције за борбу против корупције за 2013. годину, са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење, који је поднет Народној скупштини на основу члана 26. Закона о Агенцији за борбу против корупције.

Одбор је утврдио Предлог закључка, који подноси Народној скупштини на разматрање и усвајање, са предлогом да га Народна скупштина размотри по хитном поступку, у складу са чл. 167. и 193. Пословника Народне скупштине.

За известиоца Одбора и представника предлагача Предлога закључка на седници Народне скупштине одређен је Верољуб Арсић, председник Одбора.

Предлог закључка који је Одбор поднео Народној скупштини гласи:

На основу члана 8. став 1. Закона о Народној скупштини („Службени гласник РС“, број 9/10) и члана 238. став 5. Пословника Народне скупштине („Службени гласник РС“, број 20/12 - Пречишћени текст),

Народна скупштина Републике Србије, на \_\_\_\_ седници \_\_\_\_\_\_\_\_\_\_\_\_ заседања, одржаној \_\_\_\_\_\_\_\_ 2014. године, донела је

З А К Љ У Ч А К

Поводом разматрања Извештаја о раду Агенције за борбу против корупције за 2013. годину, са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење

1. Народна скупштина констатује да је Извештај о раду Агенције за борбу против корупције за 2013. годину, са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење, целовито представио рад Агенције у 2013. години на примени Закона о Агенцији за борбу против корупције, како конкретне активности и резултате рада Агенције у извршавању контролне и превентивне функције, тако и активности Агенције у вези са спровођењем Националне стратегије за борбу против корупције у Републици Србији за период од 2013. до 2018. године и Акционог плана за њено спровођење.

Народна скупштина подржава активности Агенције за борбу против корупције за јачање интегритета и одговорности институција, функционера и запослених у државној управи, у циљу сузбијања корупције у управи и друштву у целини.

2. Овај закључак објавиће се у „Службеном гласнику Републике Србије“.

РС Број

У Београду, \_\_\_\_\_\_ 2014. године

НАРОДНА СКУПШТИНА

ПРЕДСЕДНИК

Маја Гојковић

О б р а з л о ж е њ е

Правни основ за доношење Закључка садржан је у члану 8. Закона о Народној скупштини („Службени гласник РС“, број 9/10) и члану 238. ст. 4. и 5. Пословника Народне скупштине („Службени гласник РС“, број 20/12 - Пречишћени текст).

На основу члана 26. Закона о Агенцији за борбу против корупције („Службени гласник РС“, бр. [97/08](file:///C:\Users\milena.sandic\Desktop\index.jsp%3F%26file%3Df61808%26action%3Dpropis%26path%3D06180801.html%26domen%3D0%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26groups%3D-%40--%40--%40--%40--%40-), [53/10](file:///C:\Users\milena.sandic\Desktop\index.jsp%3F%26file%3Df76221%26action%3Dpropis%26path%3D07622101.html%26domen%3D0%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26groups%3D-%40--%40--%40--%40--%40-), [66/11](file:///C:\Users\milena.sandic\Desktop\index.jsp%3F%26file%3Df83826%26action%3Dpropis%26path%3D08382601.html%26domen%3D0%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26groups%3D-%40--%40--%40--%40--%40-) - УС, [67/13](file:///C:\Users\milena.sandic\Desktop\index.jsp%3F%26file%3Df96341%26action%3Dpropis%26path%3D09634101.html%26domen%3D0%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26groups%3D-%40--%40--%40--%40--%40-) - УС, [108/13](file:///C:\Users\milena.sandic\Desktop\index.jsp%3F%26file%3Df98870%26action%3Dpropis%26path%3D09887001.html%26domen%3D0%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26groups%3D-%40--%40--%40--%40--%40-) - др. закон, [112/13](file:///C:\Users\milena.sandic\Desktop\index.jsp%3F%26file%3Df99102%26action%3Dpropis%26path%3D09910201.html%26domen%3D0%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26groups%3D-%40--%40--%40--%40--%40-) - др. пропис), Агенција за борбу против корупције подноси Народној скупштини годишњи извештај о свом раду, најкасније до 31. марта текуће године за претходну годину. Годишњи извештај садржи и извештај о спровођењу Стратегије, Акционог плана и секторских акционих планова.

Сагласно наведеним одредбама Закона, Агенција за борбу против корупције поднела је Народној скупштини Извештај о раду Агенције за борбу против корупције за 2013. годину, са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење.

Чланом 238. став 4. Пословника Народне скупштине предвиђено је да Народна скупштина разматра извештај независног државног органа и извештај надлежног одбора, са предлогом закључка, односно препоруке.

Одбор за финансије, републички буџет и контролу трошења јавних средстава размотрио је Извештај о раду Агенције за борбу против корупције за 2013. годину, са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење, на Четвртој седници, одржаној 28. маја 2014. године.

Одбор за финансије, републички буџет и контролу трошења јавних средстава, у складу са чланом 238. став 2. Пословника Народне скупштине, поднео је Народној скупштини Извештај са Предлогом закључка, који је утврдио на овој седници.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије“.

Одбор je, у складу са чл. 167. и 193. Пословника Народне скупштине, предложио Народној скупштини да Предлог овог закључка размотри по хитном поступку, имајући у виду да је чланом 239. став 1. Пословника Народне скупштине утврђено да Народна скупштина разматра извештаје независних државних органа и извештаје надлежног одбора, са предлогом закључка, односно препоруке, на првој наредној седници.

На седници Одбора вођен је тонски запис.

Седница је закључена у 11,30 часова.

СЕКРЕТАР ОДБОРА ПРЕДСЕДНИК ОДБОРА

Милена Сандић Верољуб Арсић